kardosdrur/scandi-wiki huggingface dataset:
Christiane Rosenkrantz

Christiane Rosenkrantz (10. februar 1879 på Borupgård – 28. juni 1960 på Rosenholm Slot) var en dansk lensbaronesse og slotsejer.

Hun var datter af lensgreve Bendt Wedell-Wedellsborg til grevskabet Wedellsborg og hustru Maria Elisabeth, født komtesse Knuth.
 
Som 20-årig blev komtesse Christiane Wedell gift med lensbaron Hans Carl Oluf Rosenkrantz til Stamhuset Rosenholm. Det unge par flyttede ind på det gamle slot, som blev istandsat. Der blev ført stort hus på den gamle slægtsgård. Man tilstræbte at leve som den engelske landadel. I 1917 valgte ægtefællerne at blive separeret, og en skilsmisse fulgte 1920. Christiane Rosenkrantz skulle da finde et nyt hjem. Det blev den fynske herregård Frederiksgave (Hagenskov), som en af hendes slægtninge i 1800-tallet havde gjort til en familiestiftelse.

I 1936 døde eksmanden Hans Carl Oluf Rosenkrantz. Arveforholdene på Rosenholm var vanskelige. Dette kombineret med krisetiderne i landbruget gjorde, at Rosenholm efter 377 år i Rosenkrantz-slægtens eje nu skulle sælges. Her blev Christiane Rosenkrantz den frelsende engel. For egne midler købte hun slottet med parken samt lidt skov og eng for at sikre det for sin yngste søn Holger. Hermed var et af Danmarks værdifulde monumenter over dansk adelskultur blevet sikret for eftertiden.

Christiane Rosenkrantz valgte at fraflytte Frederiksgave og flyttede ind i en lejlighed i Vestfløjen på Rosenholm. Her boede hun til sin død 1960.

Begravet på Hornslet Kirkegård.

Se også 
 Hans Carl Oluf Rosenkrantz
 Rosenholm Slot

Christiane
Danskere i 1900-tallet
Slægten Wedell-Wedellsborg
Baronesser fra Danmark
Sørup Kirke (Rebild Kommune)

Sørup Kirke er en kirke i Sørup Sogn i Aalborg Stift. Den er godt 100 år gammel, idet dens grundstensdokument blev lagt 14. august 1905 af biskop A.S. Poulsen, Viborg Stift, og den indviedes palmesøndag 1906. Den blev tegnet af arkitekt Hans Vejby Christensen og opførtes i røde mursten med rødt tegltag og var uden tårn (dvs. en såkaldt kullet kirke) og hed fra opførelsen Sørup Kapel. Den var dog forsynet med et spir, hvori var ophængt en mindre kirkeklokke, støbt hos De Smithske Jernstøberier i Aalborg.

På alteret stod først et kors med et blåt klæde som baggrund, men nu hænger der et krucifiks over alteret, skænket af biskop Poulsen og tegnet af billedhuggeren V. Fjeldskov.

I 1948 udskiftedes kirkens gulv, og der installeredes elvarme som erstatning for den tidligere kakkelovn. Kirken fik sit første orgel omkring 1918, og det udskiftedes med et større i 1961. Et nyt orgel med piber installeredes i 1990-erne.

Kirken ombyggedes i 1952, hvor der opførtes et kirketårn med en ny indgang til kirken. En lokal lærerinde skænkede en ny kirkeklokke og en syvarmet lysestage til alteret skænkedes også af lokale beboere.

I 1995 opførtes et nyt hus ved siden af kirken med redskabsrum, toilet, mødelokale og kontor.

Kirken har 100 siddepladser i kirkerummet, og yderligere 40 kan sidde på kirkens loft.

Tidligere kirke 
Ifølge skriftlige kilder fandtes der i 1464 en kirke i Sørup, beliggende lidt nordvest for den nuværende i et nu fredet område. Dens opførelses- og nedrivningsår er ikke kendt. Ifølge lokale sagn blev kirken opført af sten fra det nedrevne Egholm Slot – eller også var det modsat, at Egholm Slot blev opført af sten fra den nedrevne kirke. Tilhuggede kampesten fra den gamle kirke blev i 1868 hentet på kirketomten og benyttedes ved opførelsen af jernbanebroen over Lindenborg Å, og andre sten fra den kan ses brugt i bygninger på den lokale gård, Sørupgård.

Galleri

Eksterne henvisninger og kilder 

 Skrift om Sørup Kirkes historie, udarbejdet 1996 af Aage Olsen, Sørup.
 Sørup Kirke hos KortTilKirken.dk

Kirker i Rebild Kommune
Sørup Kirke
Sørup Kirke
Willis Eugene Lamb

Willis Eugene Lamb (født 12. juli 1913 i Los Angeles, død 15. maj 2008 i Tucson, Arizona) var en amerikansk fysiker.

Han blev tildelt nobelprisen i fysik sammen med Polykarp Kusch i 1955.

Nobelprismodtagere i fysik
Fysikere fra USA
Nobelprismodtagere fra USA
English National Ballet

English National Ballet er et af Storbritanniens førende balletkompagnier. Det blev grundlagt i 1950 af Alicia Markova og Anton Dolin, først under navnet Festival Ballet.

Eksternt link 
 English National Ballets officielle hjemmeside 

Balletkompagnier
Forskningsbibliotek

Et forskningsbibliotek er et bibliotek, der henvender sig til forskere samt til studerende på videregående uddannelser og til andre opgaver, der ligger ud over folkebibliotekernes niveau. Idet forskningsbibliotekerne ofte fysisk er placeret i tilknytning til et universitet, anvendes undertiden også betegnelsen universitetsbibliotek, eksempelvis Syddansk Universitetsbibliotek.

Der findes mange forskningsbiblioteker, og de er meget forskellige med hensyn til størrelse, bredden og dybden af samlingerne, bemanding osv. Det er svært at afgrænse forskningsbiblioteker overfor dokumentationscentre, videnscentre, og informationscentre.

I naturvidenskaben er der en meget klar arbejdsdeling mellem folkebiblioteker og forskningsbiblioteker. De naturvidenskabelige tidsskrifter haves typisk ikke i folkebibliotekerne, da få "almindelige" mennesker har forudsætninger for at læse dem. Folkebibliotekernes naturvidenskabelige litteratur er typisk af populærvidenskabelig art, og en sådan litteratur haves typisk ikke i forskningsbibliotekerne, da den ikke er relevant for naturvidenskabelig forskning.

Indenfor humaniora og samfundsvidenskab er der større overlap mellem folke- og forskningsbiblioteker, men også her er der klare forskelle, især fordi forskningsbiblioteker satser langt mere på den internationale litteratur end folkebibliotekerne gør.

Se også 
 Danmarks Forskningsbiblioteksforening

Eksterne links 
 Bibliotekernes netguide  – En oversigt over Danske fag- og forskningsbiblioteker

 
Biblioteks- og informationsvidenskab
Royal Festival Hall

Royal Festival Hall er en koncertsal, dansesal og foredragscenter i Southbank Centre i London. Det ligger på South Bank ved Themsen, ikke langt fra Hungerford Bridge. Bygningen er fredet (Grade I); den blev i april 1988 den første efterkrigsbygning som fik denne status. 

Grundstenen blev lagt af daværende premierminister Clement Attlee i 1949, på stedet hvor Lion Brewery havde stået siden 1837. Den blev bygget af Londons grevskabsråd i forbindelse med Festival of Britain, og blev officielt åbnet 3. maj 1951. 

Designen er modernistisk, og hovedarkitekten Hugh Casson valgte kun at bruge unge arkitekter på projektet. Leslie Martin, Peter Moro og Robert Matthew fra LCC lavede tegningerne. 

I 1964 blev bygningen kraftigt ændret ved at indgangshaller og terrasser blev lagt til mod floden, og flere omklædningsrum blev lagt til på bagsiden. Dette ændrede stilen fra skandinavisk modernisme til en renere stil med hårdere linjer. Det oprindelige indgangsparti blev meget forandret. 

Siden 1980'erne har indgangssalen været åben for publikum også når der ikke er koncerter. Det er blevet et af de mest populære offentlige rum i London, med god beskyttelse mod det britiske regnvejr. 

Der er 2900 pladser i selve salen, og i tillæg 917 i Queen Elizabeth Hall og 370 i Purcell Room. 

Bygninger, konstruktioner og anlæg i London
Koncertsale i Storbritannien
Royal Academy of Dramatic Art

Royal Academy of Dramatic Art (RADA) eller Det kongelige britiske akademi for dramatisk kunst i Bloomsbury i London, er Englands største teateruddannelse for skuespillere og er blevet klassificeret som en af de største teaterskoler i verden. Den blev grundlagt i 1904 af Sir Herbert Beerbohm Tree.

Eksternt link 
 RADA web site – skolens hjemmeside

Teater
Skoler i England
Uddannelse i London
Kultur i London
Genstand

Ordet genstand har flere betydninger:

Objekt (genstand)
Genstand (alkohol)

Se også
Artefakt
Carling Academy Brixton

Carling Academy Brixton, også kendt ved sit tidligere navn Brixton Academy, er en stor koncertsal i Brixton i London. Der er kapacitet til 4921 tilskuere. 

Bygningen blev opført i 1929, og formelt åbnet 19. august det år, som et af fire Astoria-teatre. Mange af de oprindelige elementer er bevaret, som art deco-interiøret. 

Mange store navne har spillet i Carling Academy Brixton b.la Dave Matthews Band den 25 og 26 juni 2009.

Også de Engelske punk-rock-ravere "The Prodigy" har spillet utallige mindeværdige koncerter i Brixton, bl.a. i 1996 hvor man rockede så hårdt at gulvet kollapsede – "The Prodigy" er desuden også et af meget få bands der spillet 5 udsolgte koncerter 5 aftner i træk, det var tilbage under deres "Their Law Tour" i december 2005.

 

Bygninger, konstruktioner og anlæg i London
Koncertsale i Storbritannien
Ting

Ting har flere betydninger:
Objekt (genstand)
Ting (folkeforsamling)
Disting
Rigsting
Landsting (flertydig)
Herredsting
Sysselting
Birketing
Vårting
Folketinget
Landstinget
Stortinget
Lagtinget
Odelstinget
Lagtinget
Ålands lagting
Tynwald
Altinget
Þingvellir
Mora Ting
Mora Sten
Sameting
Gulatinget
Frostatinget
Eidsivatinget
Borgartinget
Mostratinget
Tingretten
Tingsfred
Altinget.dk
Ting T. Ting – levende hånd fra fiktionshistorien Familien Addams
Kirketing

Se også
Tingsted
Tinglysning
Type/ting-distinktionen
Transcendental

Transcendental er et begreb, der især bruges inden for filosofien. Efter filosoffen Immanuel Kants indflydelse på filosofien må der skelnes mellem begreberne transcendental og transcendent. Ordet kommer af det latinske transcendere, der betyder at overskride. At transcendere er altså at gå ud over noget eller at overskride noget.

For Kant er det transcendentale erkendelsens mulighedsbetingelse, og altså betingelsen for enhver erfaring. Det transcendentale er altså, hvad der erkendes a priori.

Se også 
 Immanuel Kant
 Transcendent
 Transcendentalfilosofi

Filosofi
Ontologi
Transcendent

Begrebet transcendent betegner det, som ligger udenfor enhver erfaring. For eksempel bliver Gud ofte beskrevet som transcendent, da Gud ifølge mange tænkere ikke kan erkendes af den menneskelige sanselige erfaring. 

Ordet kan også betegne noget, som strækker sig langt ud over de normale grænser, f.eks. 'Kierkegaards transcendente geni', hvor man i en forstand tilegner en persons talenter og evner et overnaturligt eller overjordisk præg.

Etymologi
Ordet kommer af det latinske tran(s)scendens, hvilket betyder at overskride eller at gå ud over.

Se også
 Transcendentale illusioner
 Gud
 Transcendental
 Immanuel Kant

Filosofi
Peder Vogelius

Peder Mogensen Vogelius (født 10. november 1741 i Hundslund, død 2. maj 1787 i København) var en dansk præst, der ud over hvervet som sognepræst i Helligåndskirken (fra 1777 til 1787), gjorde sig bemærket med et par prisvindende taler om Absalon og Knud den Store. 

Peder Vogelius blev født i Hundslund ved Århus som søn af provst og sognepræst Mogens Vogelius (1707-1775) og dennes hustru Anna Kirstine Jensdatter Vogelius (født Mouritsen i 1718, død 1751), som selv var præstedatter fra Hundslund. 

Han blev undervist hjemme af huslærere, sidst i henved 3 år af Ove Høegh-Guldberg, den senere statsminister, indtil han 1756 kom i Århus skole, hvorfra han dimitterede i 1757 og gik videre til universitet i København. I 1760 fik han sin attestats (eksamen).

En kort tid var han hjemme for at hjælpe sin far, men var derefter i henved 5 år skolelærer i Horsens. I 1767 kom han atter til København og var i 6 år huslærer hos P.F. Suhm for dennes eneste søn. Mens han boede i Suhms hus, skrev han som besvarelse af prisopgaverne fra "Selskabet til de skjønne Videnskabers Fremme" lovtaler om Absalon og Knud den Store. De vandt begge prisen og blev trykt i selskabets udgivelse «Forsøg», 8. og 9. stykke (1770 og 1771). Til den første opgave havde han C.F. Jacobi som konkurrent. I 1773 blev han udnævnt til sognepræst på Frederiksberg, men blev i 1777 forflyttet derfra til sognekaldet ved Helligåndskirken i København.

Peder Vogelius blev året efter at være blevet præst, gift med sin barndomslærers søster Hedvig Høegh-Guldberg (1741-1821) den 6. maj 1774 i Christiansborg Slotskirke. En af deres døtre var gift med rektor N.L. Nissen.

Se også 
 Vogelius-slægten

Referencer

Kilder 
 Vogelius - Dansk Biografisk Leksikon, 3. udg., Gyldendal 1979-84
 Vogelius.org - Anetavle

Præster fra Danmark
Teologer fra Danmark
Flower Films

Flower Films er et produktionsfirma, grundlagt af Drew Barrymore i 1995 sammen med Nancy Juvonen. Flover Films har produceret 11 film og adskillige tv-serier til dato. De er:

 Whip It!
 Han er bare ikke vild med dig (2009)
 Music and Lyrics (2007)
 Fever Pitch (2005) 
 Choose or Lose Presents: The Best Place to Start (2004) (TV)
 50 First Dates (2004)
 Duplex (2003)
 Charlie's Angels: Uden hæmninger (2003)
 Donnie Darko (2001)
 Charlie's Angels (2000) 
 Olive, the Other Reindeer (1999) (TV)
 Never Been Kissed (1999)

Flower Films er karakteriseret ved at Drew Barrymore spiller en mere eller mindre stor rolle i filmen. Flower Films har vundet adskillige priser, for deres film, inklusiv People´s Choice Award og MTV Movie Awards. De har været nomineret til adskillige nationale og internationale priser. Dets film har indkasseret over $870 mio. dollars verdenen over.

Eksterne links 
Baggrundsinformation om firmaet: (http://www.ropeofsilicon.com/ ) and (http://www.reelwomen.com/ )
Filmindtægtsoversigt (http://www.the-movie-times.com )

Etableret i 1995
Filmselskaber fra USA
Foreningen Grønlandske Børn

Foreningen Grønlandske Børn etablerer projekter i Grønland, som understøtter de udsatte børn og unges positive ressourcer og styrke deres personlige, sociale og faglige kompetencer.

Eksterne link
www.fgb.dk  Hjemmeside

Foreninger fra Danmark
Ecser

Ecser er en landsby i Ungarn med beliggenhed i Pest-provinsen nær Budapest. Ecser har  indbyggere.

Geografisk placering 
Ecser (udtales [ˈɛʧɛr]) har også et slovakisk navn, Ečer, og sin egen slovakiske minoritet. Byen ligger sydøst for Budapest nær Ferihegy International Airport. Dets nabobyer er Maglód, Vecsés, Gyömrő og Üllő.

Historie 
Den første nedskrevne historie om Ecser stammer fra 15. december 1315, men landsbyens eksistens går tilbage til ungarernes invasion i årene 895-896, ledet af Árpád. Ifølge legenden standsede han og hans mænd i byen for at få hvile. Árpád spurgte de lokale om navnet på byen. Indbyggerne kunne ikke svare på dette spørgsmål, og Árpád foreslog at opkalde landsbyen efter det ungarske navn for eg cser.

Seværdigheder 
 Et af de bemærkelsesværdige monumenter i landsbyen er den romersk-katolske kirke fra 1740.
 Landbyen er også kendt for sin berømte folkedans ved navn Bryllup i Ecser (Ecseri lakodalmas).

Venskabsbyer 
  Zlaté Klasy
  Kumbağ

Referencer 

Byer i Ungarn
Citroën C2

Citroën C2 er en personbil fra Citroën, der blev introduceret i Danmark i 2003. Sammen med Citroën C3, var det meningen at Citroën C2 skulle erstatte den populære Citroën Saxo. 

Udvendigt er der stor forskel på de to biler, mens de indvendigt deler interiør. Citroën C2 fås kun i tre dørs udgave, hvor den større Citroën C3 kun fås som fem dørs.

Citroën C2 er blevet udstyret med PSA-koncernens Stop-Start-teknologi, som slukker motoren når koblingen trædes i bund. Citroën bebuder, at den løsning har sænket brændstofforbruget med ti procent ved almindelig kørsel og hele 15 procent når man færdes i tæt bytrafik. Et lignende system er også er set i den meget økonomiske Volkswagen Lupo 3L. Desværre tilbyder Citroën ikke dette system i Danmark på nuværende tidspunkt.

Til gengæld fås Citroën C2 med den fem trins semi-automatiske gearkasse, der hos Citroën kaldes SensoDrive.

Motorer 

* Motoren findes ikke på det danske modelprogram.

Billeder 
Klik på billederne for at se dem i stort format.

C02
Biler introduceret i 2003
Biler fra 2000'erne
Minibiler
Forhjulstrukne biler
Shamsuddin Amiri

Shamsuddin Amiri (født 12. februar 1985 i Kabul) er en afghansk fodboldspiller, hvis position på fodboldbanen er som målmand.

Spillerkarriere 
Shamsuddin Amiri spiller for Kabul Bank FC og bærer nummer 1 på ryggen på landsholdet. Trods sin 22 år gammel er han den mest erfaren spiller på det afghanske landshold med 28 landskampe bag sig. Til trods for tilbud fra europæiske klubber er han forblevet i sit hjemland. I iuni 2007 fik Amiri overrakt prisen som Afghanistans bedste spiller foran spillere såsom Qadami Hafizullah fra Kabul Bank FC og Obaidullah Karimi fra Eintracht Norderstedt.

Eksterne henvisninger 
 

Fodboldspillere fra Afghanistan
Fodboldspillere fra Kabul Bank FC
Præsidentflag

Præsidentflag er en betegnelse på det flag (også kaldet standart) som føres af et lands statsoverhoved når statsformen er republikansk, tilsvarende kongeflag i monarkier.

Som kongeflag kan præsidentflag være nationalvåbenet i flagform eller en variant af nationalflaget. Islands præsidentflag har samme form som Danmarks og Sveriges kongeflag, det vil sige det har nationalvåbenet i en hvid spuns i korsmidten. I Republikken Irland er præsidentflaget en gul harpe på blå dug, det vil sige nationalvåbenet i flagform.

Flag
Præsidenter
Paralogisme

En paralogisme er en form for transcendental illusion, som filosoffen Immanuel Kant gav kritik af i sit hovedværk Kritik af den rene fornuft.

De fire paralogismer 
De fire paralogismer, som Kant beskriver, kan formuleres på denne måde:

Første paralogisme – Om substantialitet 
 1. Det, hvis forestilling er vore dommes absolutte subjekt, og som dermed ikke kan bruges som bestemmelse for en anden ting, er substans.
 2. Jeg, som tænkende væsen, er det absolutte subjekt for enhver dom, som det er muligt for mig at fælde, og denne forestilling om mig selv kan ikke bruges som prædikat om nogen anden ting.
 3. Altså er jeg, som tænkende væsen (sjæl), substans.

Anden paralogisme, om simplicitet 
 1. Den ting, hvis handling aldrig kan betragtes som et fællesskab af flere handlende ting, er simpel.
 2. Nu er sjælen, eller det tænkende jeg en sådan.
 3. Altså er jeg, som tænkende væsen (sjæl), simpel.

Tredje paralogisme, om personligheden 
 1. Det, der til forskellige tider er sig den numeriske identitet af sig selv bevidst, er i den forstand en person.
 2. Nu er sjælen, eller det tænkende jeg en sådan.
 3. Altså er den en person.

Fjerde paralogisme, om idealiteten (af de ydre forhold) 
 1. Det, hvis eksistens vi udelukkende kan slutte os til som årsag til givne iagttagelser, besidder en kun tvivlsom eksistens.
 2. Nu er alle fænomener af en sådan art, at deres eksistens ikke iagttages umiddelbart, men at man alene kan slutte sig til den som årsag til de givne iagttagelser.
 3. Altså er eksistensen af alle genstande for den ydre sansning tvivlsom.

Kant udfolder derved en kritik af enhver paralogisme.

Kilder/Litteratur 
Kritik af den rene fornuft, Immanuel Kant, oversættelse ved Claus Bratt Østergaard. .

Se også 
 Immanuel Kant
 Transcendentale illusioner

Filosofi
Marius E. Jørgensen

Marius Erik Jacob Jørgensen (18. juli 1870 Nørrebro, København – 29. november 1959 Viby Sjælland) var en dansk kunstner (billedhugger) og atlet. 

Jørgensen var medstifter af Københavns FF det senere Københavns IF i 1892. Han vandt to danske mesterskaber på 1 mile; 1894 som medlem af Københavns FF og 1897 som medlem af AIK 95, hvor han også var instruktør og formand (1897-98 og 1900-01). Han havde under et ophold i England i 1895-1896  løbet for "Polytechnic Harriers" i London. Han havde den danske rekord på 1 mile med 4.48,4 og på 1.000 meter med 2,44 begge sat 1894. Han vandt også Fortunløbet i 1897.

Jørgensen skabte gipsstatuen "Maratonløber", som blev udstillet første gang i 1920. Den står nu, støbt i bronze, på Østerbro Stadion i København. Den er en gave skænket af Dansk Idrætsforbund til Københavns Idrætspark. Motivet den velkendte legende om maratonløberen Pheidippides, som 490 f.Kr. løber de 42 km fra Marathon til Athen for at meddele, at grækerne, under Miltiades' ledelse, havde slået perserne. Da han når frem, råber han "vi har sejret", hvorefter han falder død om af overanstrengelse.

Af andre betydende værk som bør nævnes er: Brydere (1911), Eva (1913, Figur, Gips); Buste af Forstander Herman D. O. Schwanenflugel, Den førstefødte (1923, Gruppe i Gips), Buste af Eugen Schmidt (1947)

Jørgensen var også uddannet billedskærersvend og arbejdede som konservator og lærer i gipsafstøbning på Kunstakademiet. 

Jørgensens forældre var snedkersvend Christen Jørgensen og Margrethe Petersen. Selv blev han i 1906 gift med Alma Georgine Kristine Holberg.

Eksterne henvisninger 
 Dansk Atletik Forbunds 50 års jubilæum. Danmarks Radio 27. juli 1957 
 
 DAF i tal Marius E. Jørgensen

Billedhuggere fra Danmark
Mellemdistanceløbere fra Danmark
Atleter fra Københavns IF
Personer fra København
Danskere i 1800-tallet
Danskere i 1900-tallet
Ansatte ved Det Kongelige Danske Kunstakademi
Modtagere af De Neuhausenske Præmier
Groupe PSA

Groupe PSA (uformelt PSA; fra 1991 til 2016 PSA Peugeot Citroën) (, ) var en fransk multinational industrivirksomhed, der fremstillede biler og motorcykler, der blev solgt under mærkerne Peugeot, Citroën og DS og fra 2017 Opel og Vauxhall. Koncernhovedsædet var i 16. arrondissement i Paris. PSA var den næststørste europæiske bilfabrikant (efter Volkswagen Group). Derudover var PSA verdens 10. største i 2016 målt på producerede enheder. PSA var børsnoteret på Euronext Paris.

Groupe PSA offentliggjorde den 31. oktober 2019, at virksomheden havde indgået aftale om fusion med den italiensk ejede Fiat Chrysler Automobiles. Fusionen blev gennemført den 16. januar 2021, og PSA's mærker videreføres i dag af det fusionerede selskab Stellantis, der er verdens fjerdestørste bilproducent efter Volkswagen, Toyota og Renault-Nissan.

Historie 
I 1974 købte Peugeot S.A. 38,2% af Citroën. I 1976 steg ejerskabet i det konkursramte firma til 89.95%; dermed skabte man PSA-koncernen (hvor PSA står for Peugeot Société Anonyme, senere ændrede man dette til PSA Peugeot Citroën).

I marts 2017 blev det annonceret, at PSA havde opkøbt General Motors' to største europæiske mærker Opel og Vauxhall. Dermed blev Groupe PSA den næststørste bilfabrikant i Europa.

Partnerskaber 
PSA havde inden fusionsen med Fiat Chrysler et samarbejdede med Fiat, kendt som Sevel (Société Européenne de Véhicules Légers SA og Società Europea Veicoli Leggeri-Sevel S.p.A.). Projektet var ejet 50% af Fiat, 25% af Automobiles Peugeot og 25% af Automobiles Citroën. Resultatet af dette var to bilfabrikker kaldet Sevel Nord og Sevel Sud.

Et nyere partnerskab med Toyota Motor Corporation for udviklingen og produktionen af en minibil på en ny fabrik i Tjekkiet. Resultatet af dette partnerskab blev TPCA (Toyota Peugeot Citroën Automobile), som producerede bilerne Citroën C1, Peugeot 107 og Toyota Aygo.

PSA samarbejdede også med BMW om en række motorer. Det drejer sig bl.a. om en 1.4L og 1.6L benzinmotor med og uden Turbo, der bl.a. bliver brugt i Mini Cooper og Peugeot 207.

I 2005 indgik PSA Peugeot Citroën et partnerskab med Mitsubishi Motors. Aftalen betød at PSA Peugeot Citroën ville importere Citroën C-Crosser og Peugeot 4007 i Europa. Disse to modeller er baseret på Mitsubishi Outlander, og bliver produceret på Mitsubishi's fabrik i Okazaki, Japan. Dieselmotorene kommer fra PSA Peugeot Citroën, mens Mitsubishi leverer benzinmotoren.

PSA indgik i 1998 et joint venture partnerskab med Ford Motor Company om 1.4L, 1.6L, 2.0L og 2.2L dieselmotorer, der bruges i bl.a. Ford Fiesta, Ford Focus og Volvo S40.

Eksterne henvisninger 

 PSA Peugeot Citroën officiel side

Referencer 

 
Etableret i 1976
Ophørt i 2021
Daniele Pietropolli

Daniele Pietropolli (født 11. juli 1980) er en italiensk tidligere professionel cykelrytter.

Eksterne henvisninger 

Mandlige cykelryttere fra Italien